Hvað gekk manninum til ? Gripasöfnun Pike Ward á Íslandi Gripasöfnun Pike Ward á Íslandi Þriðjudaginn 12. nóvember flytur Freyja Hlíðkvist Ómars - og Sesseljudóttir sérfræðingur í munasafni erindi í fyrirlestrasal Þjóðminjasafns Íslands . Verið öll velkomin . Enski fiskkaupmaðurinn Pike Ward var vel þekktur á Íslandi í kringum aldamótin 1900 . Hann dvaldi hér á landi nokkra mánuði á hverju ári um tuttugu ára skeið . Á þeim tíma safnaði hann hundruðum gripa , flutti þá með sér til Englands og hafði til prýðis á heimili sínu þar . Sum rými þakti hann bókstaflega í hólf og gólf með gripunum frá Íslandi og nokkrir þeirra bera þess merki . Eftir hans dag fóru munirnir á safn í Exeter . Árið 1950 voru þeir svo gefnir til Þjóðminjasafns Íslands og þóttu þá ein veglegasta gjöf sem því hafði borist . Í safni Pike Ward eru fjölbreytilegir gripir frá ýmsum tímum , allt frá hversdagslegum brúkshlutum til kirkjugripa . Hann hefur haft næmt auga fyrir fallegu handverki og átt auk þess nægt fé til að borga fyrir vandaða gripi . Hluti af gripunum úr safni Pike Ward eru á sýningunni Með Ísland í farteskinu . Skyggnst verður í munasafn hans og vöngum velt yfir hvata hans til svo yfirgripsmikillar söfnunar íslenskra gripa .